Vegvliegtuig tref Russiese woonstelblokReddingswerkers soek deur die puin van die woonstelblok in die Russiese dorp Jeisk. (Foto: Antoni Lallican / Hans Lucas via AFP) Rusland het Maandag ’n vlaag hommeltuigaanvalle op die Oekraïense hoofstad Kiëf uitgevoer terwyl ’n Russiese vegvliegtuig ’n woongebied in die Russiese dorp Jeisk naby die grens van Oekraïne getref het. Minstens drie mense is dood en 19 beseer toe die vegvliegtuig ’n woonstelblok in Jeisk getref het. Die Oekraïense premier, Denys Shmygal, sê Rusland het vyf kamikaze-hommeltuigaanvalle in Kiëf sowel as op energiefasiliteite in die Sumy- en Dnipropetrovsk-streek uitgevoer. Dié rits aanvalle het die lewe van vier mense in Kiëf geëis onder wie dié van ŉ getroude paartjie wat ŉ baba verwag, en nog vier in die noordoostelike Sumy-streek. Honderde dorpe is sedertdien sonder elektrisiteit gelaat. Só het Kiëf Maandag gelyk ná die hommeltuigaanvalle. (Foto: Oleksandr Khomenko / NurPhoto via AFP) Daar word vermoed dat Rusland energiefasiliteite voor die winter wil teiken in die hoop dat dit Oekraïne se weerstand sal verswak. Dmitro Kuleba, Oekraïne se minister van buitelandse sake, eis intussen dat die Europese Unie sanksies teen Iran instel. Die land word daarvan beskuldig dat hy Rusland van die kamikaze-hommeltuie voorsien het. Iran ontken dié aantygings. ’n Joernalis van AFP het gerapporteer hy het Maandag gesien hoe hommeltuie laag oor sentrale dele van Kiëf sweef terwyl die polisie dit met outomatiese wapens probeer afskiet het. Oekraïne se weermag het gesê hy het Maandag agt Irannees vervaardigde hommeltuie en twee Russiese kruisermissiele afgeskiet.